Underretning fra Nederlandene om anvendelse af artikel 19, stk. 2, i forordning (EF) nr. 1008/2008 vedrørende regler for fordeling af trafikken i lufthavnene Schiphol og Lelystad

(EØS-relevant tekst)

(2019/C 136/07)

I henhold til artikel 19, stk. 3, i Europa-Parlamentets og Rådets forordning (EF) nr. 1008/2008 af 24. september 2008 om fælles regler for driften af lufttrafiktjenester i Fællesskabet (1) modtog Kommissionen den. 29. marts 2019 underretning fra Nederlandene om et udkast til et dekret, der fastlægger de nederlandske regler for fordeling af trafikken mellem lufthavnene Schiphol og Lelystad. De foreslåede regler vil efter deres vedtagelse og ikrafttræden fordele trafikken mellem lufthavnene Schiphol og Lelystad på følgende grundlag:

— Lelystad Lufthavn vil efter dekretets ikrafttræden blive betegnet som koordineret lufthavn som defineret i Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne (2)

— Et luftfartsselskab, der frivilligt flytter en punkt-til-punkt-flyvning fra Schiphol til Lelystad Lufthavn, vil, uden at dette berører reguleringen af ankomst- og afgangstidspunkter, blive prioriteret i tildelingen af ankomst- og afgangstidspunkter i Lelystad Lufthavn. Kun i tilfælde, hvor flyvninger har samme prioritet i henhold til tildelingen af ankomst- og afgangstidspunkter, vil trafik fra Schiphol efterfølgende blive prioriteret.

— Et ankomst- og afgangstidspunkt, der gøres tilgængeligt i Schiphol Lufthavn, fordi et luftfartsselskab flytter en punkt-til-punkt-flyvning til Lelystad Lufthavn, skal anvendes i Schiphol til transferflyvninger. Et ankomst- og afgangstidspunkt gøres tilgængeligt i Schiphol Lufthavn, når et luftfartsselskab frivilligt afleverer det tilbage til koordinatoren for ankomst- og afgangstidspunkter eller et andet luftfartsselskab eller fremover anvender det til transferflyvninger.

Kort sammenfattet er transferflyvninger flyvninger med bestemmelsessteder, som i lufthavnen Schiphol har en gennemsnitlig transfersats på mindst 10 %. Punkt-til-punkt-flyvninger er flyvninger med bestemmelsessteder, som i lufthavnen Schiphol har en gennemsnitlig transfersats på højst 10 %.

De bestemmelsessteder, som opfylder disse kriterier, fremgår af bilagene til dekretet.

Luftfartsselskaber kan på forhånd dokumentere for ministeriet, at et bestemmelsessted, der ikke er opført i bilaget med transferbestemmelsessteder, vil blive betjent med en gennemsnitlig transfersats på mindst 10 %.

Prioriteringsreglen vil først og fremmest gælde for de første 10 000 ankomst- og afgangstidspunkter, der er tilgængelige i Lelystad Lufthavn, og efter en evaluering — og godkendelse af Europa-Kommissionen — for ankomst- og afgangstidspunkterne op til og med nr. 25 000. Inden for tre år fra trafikfordelingsreglens ikrafttræden aflægger de nederlandske myndigheder rapport til Europa-Parlamentet og Europa-Kommissionen om dekretets effektivitet, indvirkning og proportionalitet med fokus på den tilgængelige markedskapacitet og nye markedsaktørers adgang til det nederlandske luftfartsmarked.

Den fuldstændige tekst findes på følgende websted:

https://ec.europa.eu/transport/modes/air/consultations/2019-schiphol-lelystad-distribution-rules_en

Kommissionen opfordrer interesserede parter til at indsende deres kommentarer inden for 15 dage fra offentliggørelsen af denne meddelelse til:

Directorate-General for Mobility and Transport (Unit E1 aviation policy) European Commission Office: DM24 05/100 1049 Bruxelles/Brussels BELGIEN MOVE-AIR-SERVICES-REGULATION@ec.europa.eu

(1) EUT L 293 af 31.10.2008, s. 3.

(2) EFT L 14 sg 22.1.1993, s. 1.